དེར་བརྟེན་བལ་ཡུལ་ནང་དུ་སྒེར་གྱི་སློབ་གྲྭ་ཡག་པོ་ཞིག་འཛུགས་ཐུབ་པ་ཡིན་ན་སྤྱི་སྒེར་གཉིས་ལ་ཕན་ཐོགས་ཡག་པོ་ཡོང་ས་རེད་བསམ་པ་དང༌།ལྷག་པར་དུ་བལ་ཡུལ་གྱི་བོད་མི་མང་པོ་ཞིག་མུ་མཐུད་སྡོད་དགོས་ན།བལ་པོའི་སྐད་ཡིག་ཤེས་པ་ལ་ཁྱད་པར་ཞིག་ཡོད་པ་དང༌།ཆ་རྐྱེན་ཡག་པོ་བྱུང་ན་རྒྱ་གར་དང་ཐག་རིང་པོར་ཕྲུ་གུ་གཏོང་མི་དགོས་པར་སློབ་གྲྭ་བཙུགས་ཐུབ་པ་ཡིན་ན།སློབ་གྲྭ་འཛུགས་མཁན་སྦྱིན་བདག་དང༌།སྒེར་པ་གཉིས་ལ་ཕན་ཐོགས་ཡོང་ས་རེད་བསམ་ནས་བཙུགས་པ་ཡིན།ངའི་སློབ་གྲྭ་དེ་གཙོ་བོ་དབྱིན་ཇིའི་སློབ་གྲྭ་རེད་ལ།ད་ལྟའི་ཆ་ལ་འཛིན་གྲྭ་བཅུ་གཉིས་བར་དུ་ཡོད་པ་རེད།ཕྲུ་གུ་དྲུག་བརྒྱ་ལྷག་ཙམ་ཡོད།སྔོན་མ་སྔོན་འགྲོ་ནས་བཟུང་འཛིན་གྲྭ་བཅུ་པ་བར་དུ་ཡོད་རེད།དེང་སང་འཛིན་གྲྭ་བཅུ་གཉིས་བཙུགས་ནས་ལོ་གཉིས་ཙམ་འགྲོ་ཡི་འདུགའཛིན་གྲྭ་བཅུ་གཉིས་ཐེངས་དང་པོ་ཐོན་ཚར་བ་དང༌།ཐེངས་གཉིས་པ་ད་ལྟ་འགྲོ་བཞིན་པ་རེད།